**2023 жылғы 5 маусымда өткен «Қазақстан Республикасының   
елді мекендерге арналған өңірлік стандарттар жүйесі туралы» тақырыбындағы Үкімет сағатының нәтижелері бойынша**

**ҰСЫНЫСТАР**

Қазақстан Республикасы Ұлттық экономика министрінің баяндамасын тыңдап шығып, Қазақстан Республикасы Парламентінің Мәжілісі **ҰСЫНАДЫ:**

**1. Қазақстан Республикасының Үкіметі:**

1) өңірлерді дамыту саласында бағдарламалық құжаттардың, сондай-ақ салалық бағдарламалық құжаттардың тиімді, уақтылы және сапалы орындалуын қамтамасыз етсін;

2) салалық ұлттық жобаларда көзделген объектілерді өткізуге бөлінген бюджет қаражатының тиімді әрі ұтымды пайдаланылуына бақылауды күшейтсін;

3) Қазақстан Республикасы Стратегиялық жоспарлау және реформалар агенттігінің Ұлттық статистика бюросы деңгейінде Өңірлік стандарттар жүйесінің объектілері, көрсететін қызметтері және көрсеткіштері бойынша барлық елді мекендер бөлінісінде сапалы деректер жинауды және өңдеуді қамтамасыз етсін және аталған жүйені автоматтандырсын;

4) Қазақстан Республикасы Үкіметінің 2019 жылғы 28 мамырдағы   
№ 326 қаулысымен бекітілген Қазақстан Республикасында мүгедектігі бар адамдардың құқықтарын қамтамасыз ету және тұрмыс сапасын жақсарту жөніндегі 2025 жылға дейінгі ұлттық жоспардың ережелерін орындау үшін жедел шаралар қабылдасын, атап айтқанда:

- мүгедектігі бар адамдардың қоғамдық бірлестіктерінің міндетті қатысуымен халық үшін қалалық, әлеуметтік, көліктік инфрақұрылым объектілері мен олар көрсететін қызметтердің қолжетімділігі мен жайлылығын регламенттейтін ұлттық салааралық стандарттарды, өңірлік стандарттарды әзірлеуге арналған техникалық тапсырмаларды әзірлесін;

- ұлттық өңірлік стандарттар негізіндегі міндеттемелерге сәйкес мүгедектігі бар адамдар үшін қалалық, әлеуметтік, көліктік инфрақұрылым объектілері мен олар көрсететін қызметтердің қолжетімділігін мемлекеттік, өңірлік және жергілікті бақылауды жүзеге асыру туралы мәселені пысықтасын;

- «Жергілікті атқарушы органдардың мүгедектігі бар адамдарға көрсетілетін қызметтердің қолжетімді болуын қамтамасыз ету жөніндегі қызметі» ұлттық стандартын әзірлесін және бекітсін.

**2. Қазақстан Республикасының Ұлттық экономика министрлігі мүдделі орталық мемлекеттік және жергілікті атқарушы органдармен бірлесіп:**

1) Өңірлік стандарттар жүйесінде көзделген объектілер мен көрсетілетін қызметтердің жай-күйінің сапалық көрсеткіштерін бағалайтын қамтамасыз етілуді есептеу әдістемесін әзірлесін және бекітсін;

2) Өңірлік стандарттар жүйесінде барлық салалар бойынша көзделген объектілермен және көрсетілетін қызметтермен қамтамасыз етілу деңгейі төмен өңірлердің қамтамасыз етілу деңгейін ұлғайту жөніндегі жол карталарын әзірлесін;

3) қоғамдық бақылау институттарын тарта отырып, елді мекендер бөлінісінде өңірлердің объектілермен және көрсетілетін қызметтермен қамтамасыз етілуін бағалау жөніндегі құралдарды (шығулар, халыққа әлеуметтанушылық сауалнама жүргізу, тексерулер және т.б.) енгізсін;

4) халық саны бойынша және елді мекендер арасындағы қашықтықты айқындау жөніндегі өлшемшарттарды ескере отырып, ауылдық округтердің құрылысына тексеру жүргізсін;

5) ауылдық аумақтар мен елді мекендердің тыныс-тіршілігін жоспарлау кезінде бюджетті бөлуде және даму мақсаттарын айқындауда гендерлік бюджеттеудің үздік практикаларын қолдансын;

6) мемлекеттік органдардың стратегиялық жоспарларын әзірлеу кезінде Өңірлік стандарттар жүйесінің талаптарына сәйкес қамтамасыз етілу мониторингін есепке алсын;

7) орталық мемлекеттік және жергілікті атқарушы органдар мамандарының құзыреттерін дамыту үшін Өңірлік стандарттар жүйесі бойынша түсіндіру семинарларын ұйымдастырсын;

8) жалпы сипаттағы трансферттер арқылы жергілікті бюджеттер қаражаты есебінен Өңірлік стандарттар жүйесінде көзделген әлеуметтік маңызы бар объектілерді қаржыландыру тәртібінің сақталуын қамтамасыз етсін;

9) жалпы сипаттағы трансферттер есептеулеріне қатысты берілетін ақпараттың негізділігі мен анықтығы үшін бейінді министрліктер мен жергілікті атқарушы органдардың жауаптылығын күшейтсін.

**3. Оқу-ағарту, Денсаулық сақтау, Еңбек және халықты әлеуметтік қорғау, Мәдениет және спорт, Индустрия және инфрақұрылымдық даму, Цифрлық даму, инновациялар және аэроғарыш өнеркәсібі, Экология және табиғи ресурстар, Энергетика, Ауыл шаруашылығы, Төтенше жағдайлар, Ішкі істер, Ақпарат және қоғамдық даму министрліктері** Қазақстан Республикасының Ұлттық экономика министрлігіне мыналар жөнінде ұсыныстар енгізсін:

1) жаңа Бюджет кодексін әзірлеу шеңберінде Қазақстан Республикасының Ұлттық экономика министрлігі («Экономикалық зерттеулер институты» АҚ) дайындаған әлеуметтік, инженерлік-коммуникациялық, көліктік және өзге де инфрақұрылым салаларындағы базалық нормативтік желілерді талдау (тексеру) жөніндегі талдамалық есептің нәтижелері;

2) ең төмен базалық стандарттардың қағидалары мен үлгілік нысанының жобалары.

**4. Қазақстан Республикасы Индустрия және инфрақұрылымдық даму министрлігі:**

1) жергілікті атқарушы органдармен бірлесіп сумен жабдықтау жүйелерінің болуы мен жұмыс істеуі тұрғысынан барлық ауылдық елді мекендерге (үйлер бойынша) толық түгендеу және тексеру жүргізсін, сондай-ақ әрбір тұрғынның таза ауыз сумен нақты қамтамасыз етілуі жөніндегі деректерді Қазақстан Республикасының Ұлттық экономика министрлігіне ұсынсын;

2) Денсаулық сақтау министрлігімен және жергілікті атқарушы органдармен бірлесіп әрбір ауылдық елді мекенді таза ауыз сумен қамтамасыз ету жөніндегі жұмыстарға тұрақты негізде мониторинг жүргізсін;

3) Қазақстан Республикасының Ұлттық экономика министрлігімен және жергілікті атқарушы органдармен бірлесіп инфрақұрылымдық даму жоспарларының нысаналы индикаторларын, облыстық аумақтарды дамыту жоспарларын Өңірлік стандарттар жүйесінің көрсеткіштерімен интеграциялауды қамтамасыз етсін.

**5.** **Қазақстан Республикасының Индустрия және инфрақұрылымдық даму, Оқу-ағарту, Еңбек және халықты әлеуметтік қорғау, Денсаулық сақтау, Мәдениет және спорт, Энергетика, Ауыл шаруашылығы, Экология және табиғи ресурстар, Ұлттық экономика министрліктері** жергілікті жердің ерекшеліктерін, сондай-ақ қолжетімді болған жағдайда мүгедектігі бар адамдардың ерекше қажеттіліктерін ескере отырып, елді мекендердің объектілермен және көрсетілетін қызметтермен қамтамасыз етілуін арттыру үшін мектептердің, ауруханалардың, мәдениет және спорт объектілерінің және т. б. қазіргі заманғы үлгілік жобаларын әзірлеу және енгізу мәселесін қарастырсын.

**6. Қазақстан Республикасының Индустрия және инфрақұрылымдық даму, Энергетика және Цифрлық даму, инновациялар және аэроғарыш өнеркәсібі министрліктері** халықты инженерлік желілерге (газбен жабдықтау, сумен жабдықтау, байланыс) қосуға қатысты кедергілерді жою, сондай-ақ «құбыр салудан» бастап «үйге» дейін жеткізу кезінде көрсетілетін қызметтердің құнына бақылау белгілеу жөніндегі мәселелерді пысықтасын.

**7. Қазақстан Республикасының Энергетика министрлігі жергілікті атқарушы органдармен бірлесіп:**

1) газбен жабдықтау жүйелерінің болуы және жұмыс істеуі тұрғысынан елді мекендерге түгендеу және тексеру жүргізсін;

2) газға қол жеткізе алмай отырған облыстар мен елді мекендердің газдандырылуын қамтамасыз етсін.

**8. Қазақстан Республикасының Цифрлық даму, инновациялар және аэроғарыш өнеркәсібі министрлігі жергілікті атқарушы органдармен бірлесіп:**

1) ауылдық өңірлерде тұратын тұрғындардың санына қарамастан оларға жоғары жылдамдықты интернетті жеткізу жөніндегі жұмысты белсенді түрде жалғастырсын;

2) әзірленіп жатқан «Қолжетімді интернет» ұлттық жобасында барлық ауылдық елді мекендердің тізбесін, жоғары жылдамдықты интернетке қол жеткізілу деңгейін, интернетті жеткізу мерзімдерін, осы   
іс-шараларды сапалы түрде іске асыруға жауапты адамдарды қарастырсын.

**9. Қазақстан Республикасының Цифрлық даму, инновациялар және аэроғарыш өнеркәсібі министрлігі Қазақстан Республикасының Ұлттық экономика министрлігімен бірлесіп** Өңірлік стандарттар жүйесі шеңберінде халықты объектілермен және көрсетілетін қызметтермен қамтамасыз ету бойынша өзекті ақпаратты, сондай-ақ қамтамасыз етілу көрсеткіші есебіне қабылданатын көрсеткіштерді қамтитын ақпараттық база (ашық деректер) қалыптастырсын.

**10. Қазақстан Республикасының Оқу-ағарту министрлігі жергілікті атқарушы органдармен бірлесіп:**

1) мәслихаттар депутаттарының, әкімдердің және уәкілетті органдар өкілдерінің қатысуымен жергілікті жерлерде қоғамдық кеңестер алаңдарында білім беру мекемелерін қажетті инфрақұрылыммен және   
материалдық-техникалық базамен қамтамасыз етудің проблемалық мәселелерін жедел тәртіппен қарастырсын;

2) шағын жинақты мектептердің қызметін әкімшілендіру тәсілдерін қайта қарастырсын.

**11. Қазақстан Республикасының Денсаулық сақтау министрлігі:**

1) дәріханаларда GPP (тиісті дәріхана практикасы) халықаралық стандарттарын ерікті негізде енгізу мәселесін пысықтасын;

2) медициналық және фельдшерлік-акушерлік пункттер мен ауылдық (отбасылық) дәрігерлік амбулаториялар базасында дәріхана пункттерінің жұмыс істеуін қамтамасыз етсін.

**12. Қазақстан Республикасының Ұлттық экономика министрлігі Еңбек және халықты әлеуметтік қорғау, Индустрия және инфрақұрылымдық даму министрліктерімен және жергілікті атқарушы органдармен бірлесіп** мүгедектігі бар адамдар үшін қолжетімді орта құру мәселелерін Өңірлік стандарттар жүйесіне енгізсін.

**13. Жергілікті атқарушы органдар:**

1) өңірлерді, оның ішінде астананы, республикалық маңызы бар қалаларды, облыстарды дамыту жоспарларын (инвестициялық жоспарларды) әзірлеу кезінде Өңірлік стандарттар жүйесінің талаптарына сәйкес қамтамасыз етілу мониторингін есепке алсын;

2) ауылдық елді мекендерді инженерлік инфрақұрылыммен, мектептермен, ауруханалармен, жолдармен және ақпараттық коммуникациялармен қамтамасыз ету жөніндегі жұмысты күшейтсін;

3) бюджеттік процестердің ашықтығына және бөлінетін қаражаттың пайдалану тиімділігіне ықпал ететін шаралар қабылдасын;

4) Қазақстан Республикасының Цифрлық даму, инновациялар және аэроғарыш өнеркәсібі министрлігімен бірлесіп әрбір ауылдың жағдайын нақты уақытта ашық режимде көруге мүмкіндік беретін өңірдің (әрбір елді мекен бойынша) қамтамасыз етілуі жөніндегі интерактивті карталарды әзірлеп, өз ақпараттық ресурстарында орналастырсын;

5) елді мекеннің перспективалық өсуін және көлік құралдары қозғалысының қарқындылығын ескере отырып, қалалық инфрақұрылым жобасын жасасын;

6) халқы аз қалалардың мәртебесін өзгерту және халқы 30 мыңнан асатын ауылдардың мәртебесін көтеру жөнінде Қазақстан Республикасының Ұлттық экономика министрлігіне ұсыныстар берсін.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_